22-vuotias valtio-opin opiskelija Kööpenhaminasta päätti tarttua aseisiin ja lähteä taistelemaan terroristijärjestö Isisiä vastaan Irakiin ja Syyriaan kurdien peshmerga-taistelijoiden joukossa.

YPG:n naistaistelijoita al-Hasakan kaupungissa Syyrian koillisosassa. AOP

Yliopistossa opiskelevan Joanna Palanin, 22, päämääränä oli vapauttaa Isisin seksiorjia, joiden joukossa on myös lapsia. Häntä ovat haastatelleet Vice- ja Mirror -lehdet.

Alkusyksystä 2014 Palani matkasi Syyriaan taistellakseen kurdien riveissä. Hän halusi auttaa päihittämään terroristijärjestö Isiksen ja Syyrian presidentti Bashar al-Assadin armeijan.

- Halusin taistella kaikkien ihmisten ihmisoikeuksien puolesta, Palani julisti Vice-lehden haastattelussa.

Marraskuun 14. päivä Palini meni Irakiin ja sieltä Syyrian Kurdistaniin, joka on Syyrian pohjoisosassa sijaitseva autonominen alue, osa Kurdistania. Alueesta käytetään kurdinkielistä nimeä " Rojava " , joka tarkoittaa länttä.

Palani taisteli ensin kuusi kuukautta Syyrian kurdien kansanpuolustusyksikössä YPG:ssä, jota Turkki pitää vihollisenaan. Sitten hän oli peshmerga-taistelijoiden riveissä kuusi kuukautta. Myös länsimaat ovat olleet kouluttamassa peshmerga-taistelijoita.

Joanna kertoi Vicelle, että " Isisin sotilaita on helppo tappaa, mutta Assadia joukkoja vastaan on paljon vaikeampaa " .

Palani on Peshmerga-taistelijoiden jälkeläinen - Palanin isä ja isoisä olivat niin ikään peshmerga-sotilaita. Hän on Iranin kurdi, joka syntyi YK:n pakolaisleirillä Ramadin kaupungissa Irakissa vuonna 1993. Palanin perhe muutti Kööpenhaminaan, kun Joanna oli vasta taapero.

Hän eli tavallista, mukavaa elämää perheensä kanssa. Joanna ampui ensimmäisen kerran elämässään kiväärillä yhdeksänvuotiaana, kun hän oli Suomessa. Sen jälkeen ampumisesta tuli harrastus.

- Rakastan sitä, se on elämäni. Kurdeille on hyvin normaalia opetella käyttämään aseita, Palani kertoo Vice-lehdelle.

Raiskattuja tyttöjä

Palanin ensimmäinen yö etulinjassa oli brutaali. Hän oli partioimassa ruotsalaisen parin kanssa. Tarkka-ampuja ampui ruotsalaista taistelijaa silmien väliin. Tupakan savu oli ilmeisesti kiinnittänyt ampujan huomion.

Vielä traumaattisempaa oli kuitenkin vielä odottamassa Palania.

- Vaikka olenkin taistelija, minun on erittäin vaikea lukea, kuinka kymmenenvuotias tyttö on kuolemassa, koska hän vuotaa kuiviin raiskauksen vuoksi, Palani kertoi Vicelle.

Vuoden 2015 alussa Palani oli mukana pataljoonassa, joka vapautti kylän Isis-taistelijoiden vallasta lähellä Mosulia Irakissa. Hän löysi sieltä Isisin vallassa olleen rakennuksen, johon oli lukittuna suuri ryhmä nuoria tyttöjä.

Etulinjassa taistelleet Isisin jäsenet olivat käyttäneet heitä seksuaalisesti hyväksi ja raiskanneet.

- Kaikki tytöt olivat alle 16-vuotiaita, jotkut olivat todella nuoria.

Erään tytöistä hän tapasi myöhemmin sairaalassa, jonne heidät vietiin hoitoon.

- Hän oli syyrialainen kristitty, ja hän kuoli pitäessään kättä kädessäni. Hän kuoli, koska oli 11-vuotias ja odotti kaksosia. Hänen pienet kasvonsa olivat todella turvoksissa. Se ei vain ollut oikein. Muistan, miten lääkäri itki ja huusi minulle ja sotilaskollegalleni, Joanna muisteli Vicen haastattelussa.

Hänen täytyi vakuuttaa lääkärille, että he eivät olleet vastuussa tytön raiskauksesta.

Jumissa Tanskassa

Samaan aikaan Palanin vanhemmat Kööpenhaminassa olivat huolissaan tyttärestään.

- En koskaan ajatellut, että haluan mennä kotiin. Rehellisesti sanottuna välillä olin peloissani. Välillä toivoin, että selviydyn tästä. Mutta ei ollut yhtään sellaista sekuntiakaan, jolloin olisin toivonut olevani jälleen kotona. Tiesin olevani oikeassa paikassa, Palani kuvaili tuntojaan Vice-lehdelle.

Hän tiesi, että voisi kuolla Syyriassa tai Irakissa. Hän ei kuitenkaan voinut jäädä kotiin nähtyään, mitä Isisin terroristit tekivät naisille ja lapsille.

Kun Palani tuli Kööpenhaminaan lyhyelle lomalle peshmerga-taistelijoiden riveistä, poliisi lähetti hänelle lähes heti sähköpostia.

- Siinä sanottiin, että passini ei ole enää voimassa. Jos yrittäisin lähteä maasta ja mennä takaisin, joutuisin kuudeksi vuodeksi vankilaan.

Palani koki, että moni ihminen pettyisi häneen, jos hän ei palaisi.

- Olin kouluttamassa tyttöjä aseiden käyttöön. Pettäisin tytöt, jos en palaisi.

Palani onkin yhä raivoissaan Tanskan hallitukselle passinsa takavarikoinnista - hän kokee olevansa jumissa Kööpenhaminassa.

- En voi olla huomioimatta nuoria tyttöjä, jotka ovat seksiorjina. En voi sanoa, että " minulla menee hyvin Tanskassa, ihan sama, miten menee Kurdistanin tytöillä " . Antaisin elämäni Euroopalle, demokratialle, vapaudelle ja naisten oikeuksille, Palani sanoo Vicelle.

- Olen eurooppalainen uskomuksiltani ja moraaliltani. Tunnen, että minut ovat pettäneet he, joiden edestä olisin ollut valmis uhraamaan elämäni.

Lähteet: Vice ja Mirror